નડિયાદી ભૂસાની જેમ એકમાં અનેક રીતે પેશ કરાતી આવી ચવાણાછાપ ફિલ્મોને ‘એન્થોલોજી મુવીઝ’ કે પછી ‘હાઇપરલિંક સિનેમા’ કહે છે. ‘3 Storeys’ના સ્પેલિંગ પરથી ક્લિયર હતું કે આ ફિલ્મની ત્રણ વાર્તાઓ ત્રણ માળની એક બિલ્ડિંગનાં અલગ અલગ ઘરોમાં રહેતા લોકોની વાત કહેતી હશે. ‘લિપસ્ટિક અન્ડર માય બુરખા’માં હતું એવું જ કંઇક. એમાં ભોપાલની વાત હતી, અહીં મુંબઈની એક લોઅર મિડલ ક્લાસ ચાલીની વાત છે. એક સ્ટોરીમાં બીજી સ્ટોરીનાં પાત્રો અવર જવર કર્યાં કરે, માત્ર તેમનું ફોકસ જેની વાર્તા ચાલતી હોય તેના પર રહે.